L'Eliana recull en 2024 un total de 480 tones més de residus en fraccions separades
03 de febrer de 2025

• L'informe de l'any d'implantació del nou model de gestió de residus aporta dades com que el 44% dels residus s'han arreplegat selectivament.

L'Eliana ha tancat l'any 2024, el de la implantació del nou sistema de gestió de residus urbans, amb avanços significatius cap a una major sostenibilitat i un compliment efectiu dels objectius europeus en matèria de reciclatge. En fraccions selectives s'han arreplegat 480 tones més, mentre que en residu mesclat (resta) s'han arreplegat 746 tones menys respecte a l'any anterior.

L'alcalde, Salva Torrent, ha subratllat el compromís de la ciutadania i de l'Ajuntament en la lluita contra el canvi climàtic: "És necessari conscienciar veïnes i veïns perquè separen els residus. Amb un sol gest pagarem menys i deixarem als nostres fills i nets un planeta millor", ha afirmat.

En concret, la recollida selectiva ha experimentat increments notables en totes les fraccions reciclables. El contenidor groc, destinat a envasos lleugers, ha registrat un augment de 200 tones respecte a l'any anterior. Aquest resultat ha sigut possible gràcies a l'ampliació del nombre de contenidors i la proximitat d'aquests als ciutadans, la qual cosa n’ha facilitat el reciclatge. Per part seua, la fracció de paper i cartó també ha mostrat un increment de 122 tones més recollides. Aquest avanç s'atribueix a la introducció de serveis porta a porta (PaP) per a comerços i zones residencials, a més de la millora en la contenidorització en l'àrea central.

Quant a la fracció orgànica (marró), el sistema porta a porta en zones residencials, juntament amb els contenidors tancats amb accés mitjançant targeta en l'àrea central, ha demostrat ser un model eficaç per a augmentar la qualitat i quantitat dels residus arreplegats selectivament. La recollida de matèria orgànica, implementada de manera progressiva des de juny, ha aconseguit un total de 173 tones. Per a Torrent: “aquest resultat en tot just 6 mesos és un exemple del potencial del nou model de recollida, que esperem que continue creixent en el futur”.

D'altra banda, les fraccions de tèxtil i vidre també han registrat increments positius, amb augments de 15 i 21 tones, respectivament, mentre que el servei de recollida d'oli domèstic n’ha recol·lectat 1 tona, consolidant aquest sistema com una alternativa pràctica i accessible per als ciutadans.

En termes d'infraestructura, el municipi ha instal·lat i renovat un total de 1.537 contenidors, la qual cosa ha facilitat la selecció en origen i ha millorat l'accés per a la ciutadania i els comerços.

En 2024, el 44% dels residus s'han arreplegat selectivament a l'Eliana. L'objectiu a aconseguir per llei en 2035 és el 50%, per la qual cosa només falta un 6% a aconseguir en 10 anys. Si es millora la recollida selectiva de matèria orgànica, es podrà aconseguir amb normalitat.

A 1 de gener de 2025, del total de residus generats a l'Eliana, només el 30% acaba en abocador. L'objectiu per a 2035 és el 10%, “cal traure, per tant, molt de residu del contenidor gris de resta encara en els pròxims anys”, ha conclòs Torrent.